Եվ այսպես, ռուս-ամերիկյան սառը հակամարտությունը շարունակվելու է եւ դրա վերջը, կարծես թե, չի երեւում: Մի կողմ դնելով աշխարհը, անդրադառնամ այս հակամարտության ազդեցությանը մեզ վրա: Գաղտնիք չէ, թե նավթի գնի եւ ռուբլու կուրսի տատանումները ինչ ազդեցություն են ունենում Հայաստանի տնտեսության վրա: Գաղտնիք չէ նաեւ ռուսական ձեռնարկությունների առկայությունը Հայաստանում, որոնց սեփականատերերը` հետեւաբար նաեւ գործարանները հայտնվել են պատժամիջոցների տակ: Դրա վառ օրինակներից է Ռուսալ-Արմենալը, որի արտադրանքի առյուծի բաժինը արտահանվում է ԱՄՆ եւ դրա սեփականատերը ամերիկյան պատժամիջոցների տակ հայտնված Դերիպասկան է: Միաժամանակ, ռուսական պետական սեփականություն հանդիսացող որեւէ կազմակերպության մեջ 10 մլն դոլարի ներդրողը, ինչպես նաեւ դրա հնարավոր ձեռք բերողը հայտնվում է ամերիկյան պատժամիջոցների ճիրանում՝ համաձայն Կոնգրեսի կողմից ընդունված օրենքի, օրինակ, Գազպրոմ Արմենիան, կամ ցանկացած այլ ռուսական պետական ձեռնարկություն, որ գտնվում է Հայաստանում: Միաժամանակ ռուսական ռազմական արդյունաբերական գործարանների վրա դրված են պատժամիջոցներ, որոնցից զենք ու ռազմամթերք է ձեռք բերում Հայաստանը, ինչը շոշափելի գործարքներ անելու պարագայում նույնպես գլխացավանք է: